"Perioada Postului Mare este una propice folosirii cu cât mai multă zgârcenie și înţelepciune a mediilor digitale. Insist pe acest lucru pentru că, în lumea aceasta hiper-tehnologizată în care trăim, nimic nu creează dependenţă așa cum creează tehnologia", a subliniat Episcopul Ignatie al Hușilor în predica rostită duminică la Catedrala Episcopală din Huși la finalul Vecerniei iertării.
Preasfinția Sa a mărturisit: "Mie îmi este aproape rușine, când mă duc într-un aeroport, și văd acolo sute de oameni, toţi cu telefoanele în mână. Iar unul dintre aceia sunt și eu – în loc să am o carte, sau să mă bucur de ceea ce este în jurul meu, sau să mă rog, iar nu să stau cu ochii afundaţi în ecran, hipnotizat de ceea ce îmi oferă, prin scrollare, device-ul pe care îl folosesc".
În acest context, Episcopul Hușilor a îndemnat la depășirea adicțiilor și a patimilor cu care ne-am obișnuit, scrie basilica.ro.
Postul de tehnologie
"În general, în aceste zile, vorbim foarte mult despre postul trupesc (alimentar) și cel sufletesc (de păcate). Ne scapă din vedere faptul că era mediilor digitale, în care trăim, ar trebui să ne facă sensibili și la un alt tip de post – postul de tehnologie, postul în a folosi reţelele de socializare".
"Cu toţii suntem dependenţi, este o adicţie. Foarte greu percepem viaţa noastră fără aceste device-uri. Telefonul (smartphone-ul) a devenit acum un minicomputer, pe care îl avem permanent în buzunarele noastre, fiind nedespărţiţi de el, chiar dormim cu el la cap, și, inclusiv în intimitatea noastră, ne ducem tot cu el în mână", a subliniat ierarhul.
"Cercetările recente ne confirmă faptul că unul dintre factorii care perturbă liniștea minţii și sănătatea creierului, este și tehnologia. Tehnologia, în sine, e un dar de la Dumnezeu, nu o putem diaboliza, însă, folosită neadecvat și în mod compulsiv, ca și cum am fi drogaţi de mediile digitale, poate avea consecinţe catastrofale pentru noi".
Dacă vom ajunge în punctul de a ne desprinde cât mai mult de tehnologie, ușor-ușor se va instala și liniștea în sufletul nostru.
Recomandare de carte
Preasfințitul Părinte Ignatie recomandă cartea scrisă de un medic german, Manfred Spitzer, numită "Demenţa digitală", în care sunt analizate consecinţele pe care le are tehnologia asupra psihicului (a creierului) și sufletului nostru.